TAPAC พุ่ง 5% โบรกฯมองปีนี้พลิกกำไร หลัง Q3 โตเด่น พ่วงอัพไซด์สูง
TAPAC พุ่ง 5% โบรกฯมองปีนี้พลิกมีกำไรชัดเจน หลังไตรมาส 3 โตเด่น จากผลประกอบการที่ดีขึ้นของธุรกิจอสังหาริมทรัพย์ในประเทศสวีเดน อีกทั้งโควิดในยุโรปเริ่มคลี่คลาย ชูเป้า 6 บ. หากเทียบกับราคาล่าสุดเหลืออัพไซด์ 15.38%
16 ก.ย. 2564

ผู้สื่อข่าวรายงานว่าวันนี้ (16 ก.ย.2564) ราคาหุ้นบริษัท ทาพาโก้ จำกัด (มหาชน) หรือ TAPAC ปิดภาคเช้า อยู่ที่ระดับ 5.20 บาท เพิ่มขึ้น 0.26 บาท หรือ 5.26% โดยทำจุดสูงสุดที่ 5.45 บาท และทำจุดต่ำสุดที่ 4.94 บาท ด้วยมูลค่าการซื้อขาย 86.83 ล้านบาท

บริษัทหลักทรัพย์ เอเซีย พลัส จำกัด ระบุในบทวิเคราะห์ (15 ก.ย.2564) โดย TAPAC รายงานกำไรสุทธิงวดไตรมาส 3/2564 (เดือน พ.ค. – ก.ค. 2564) เพิ่มขึ้น 51.40% จากไตรมาสก่อน มาอยู่ที่ 56.9 ล้านบาท และกำไรปกติเพิ่มขึ้น 55.10% จากไตรมาสก่อน มาอยู่ที่ 58.2 ล้านบาท โดยหลักเป็นผลมาจากผลประกอบการที่ดีขึ้นของธุรกิจอสังหาริมทรัพย์ในประเทศสวีเดนตามการฟื้นตัวทางเศรษฐกิจและสถานการณ์ COVID-19 ในยุโรปที่เริ่มคลี่คลาย
โดยกำไรสุทธิ 9 เดือนแรกปี 2564 คิดเป็น 101.20% ของประมาณการทั้งปีเดิมที่ประเมินไว้ ซึ่งฝ่ายวิจัยอยู่ระหว่างการพิจารณาทบทวนปรับเพิ่มประมาณการ โดยจะนำเสนอรายละเอียดอีกครั้งหลังได้ข้อมูลเพิ่มเติมจากทางบริษัทฯโดยเฉพาะอย่างยิ่งในกลุ่มธุรกิจอสังหาริมทรัพย์ประเทศสวีเดน เบื้องต้นคง FV ปี 2565 ที่ 6.00 บาทต่อหุ้น ภายใต้ค่า PER 19.00 เท่า ทิศทางกำไรปี 2564 พลิกกลับมาเป็นกำไรอย่างชัดเจน หลังจากเผชิญผลขาดทุนในปี 2563 อีกทั้งราคาหุ้นปัจจุบันยังมี Upside สูงกว่า 15.38% จึงแนะนำ “ซื้อ” ราคาเป้าหมาย 6.00 บาท
อนึ่งราคาอัพไซด์คำนวณจากราคาหุ้นปัจจุบัน (16 ก.ย.2564) ที่ 5.20 บาท 
 